FI Euroopan unionin virallinen lehti C 330/3

TYÖJÄRJESTYS,

annettu 22 päivänä lokakuuta 2010,

sosiaaliturvajärjestelmien yhteensovittamista käsittelevälle neuvoa-antavalle komitealle

2010/C 330/03

SOSIAALITURVAJÄRJESTELMIEN YHTEENSOVITTAMISESTA EUROOPAN PARLAMENTIN JA NEUVOSTON ASETUKSEN (EY) N:o 883/2004 75 ARTIKLAN 1 KOHDALLA PERUSTETTU SOSIAALITURVAJÄRJESTELMIEN YHTEENSOVITTAMISTA KÄSITTELEVÄ NEUVOA-ANTAVA KOMITEA, joka

ottaa huomioon asetuksen (EY) N:o 883/2004 75 artiklan,

jotta neuvoa-antava komitea voi täyttää sille sosiaaliturvajärjestelmien yhteensovittamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 883/2004 (1) 75 artiklan 2 kohdassa ja sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 987/2009 (2) 89 artiklan 2 kohdassa annetut tehtävät,

sekä käsittelee asiaa asetuksen (EY) N:o 883/2004 75 artiklan 1 kohdan kolmannessa kohdassa säädetyin edellytyksin,

ON HYVÄKSYNYT SEURAAVAN NEUVOA-ANTAVAN KOMITEAN TYÖJÄRJESTYKSEN JÄSENTENSÄ ÄÄNTEN EHDOTTOMALLA ENEMMISTÖLLÄ:

1 artikla

Kokousten järjestämistiheys, koollekutsuminen ja esityslista

1. Neuvoa-antava komitea kokoontuu joka vuosi vähintään kerran.

2. Puheenjohtaja ilmoittaa kokouksesta kaikille jäsenille ja varajäsenille vähintään neljä viikkoa ennen kokouspäivää. Puheenjohtaja lähettää jäsenille samalla esityslistaluonnoksen, joka sisältää tarkasteltavat asiat. Mahdollisuuksien mukaan puheenjohtaja toimittaa samalla myös valmisteluasiakirjat.

3. Kiireellisissä tapauksissa puheenjohtaja voi lyhentää 2 kohdassa tarkoitettua neljän viikon määräaikaa, mutta hänen on kuitenkin ilmoitettava kokouksesta vähintään kaksi viikkoa ennen kokousta.

4. Jos vähintään yksi kolmasosa neuvoa-antavan komitean jäsenistä esittää kirjallisen kokoontumispyynnön, johon sisältyy konkreettisia ehdotuksia esityslistalle otettavista asioista, puheenjohtajan on noudatettava pyyntöä kolmen viikon kuluessa 2 kohdan säännösten mukaisesti.

5. Esityslistaluonnokseen otetaan neuvoa-antavan komitean toimivaltaan kuuluvat asiat,

a) joita puheenjohtaja ehdottaa, tai

b) joiden sisällyttämistä esityslistaluonnokseen koskevan pyynnön ja asiaan liittyvät asiakirjat yksi tai useampi jäsen on toimittanut puheenjohtajalle vähintään yhtä viikkoa ennen kuin puheenjohtaja kutsuu neuvoa-antavan komitean koolle.

2 artikla

Kokouspaikka

Neuvoa-antava komitea ja 9 artiklan mukaisesti perustettavat työryhmät pitävät kokouksensa yleensä Euroopan komission toimipaikassa.

3 artikla

Esityslista

1. Kokouksen alussa neuvoa-antava komitea hyväksyy esityslistan, joka koostuu l artiklan 5 kohdassa tarkoitettuun esityslistaluonnokseen sisällytetyistä kohdista sekä muista neuvoa-antavan komitean toimivaltaan kuuluvista asioista, joita puheenjohtaja tai yksi tai useampi neuvoa-antavan komitean jäsen 2 kohdan mukaisesti ehdottaa.

2. Jokainen neuvoa-antavan komitean yhden tai useamman jäsenen esittämä pyyntö asian sisällyttämiseksi esityslistalle tai siitä poistamiseksi on perusteltava ja lähetettävä kirjallisena puheenjohtajalle mahdollisuuksien mukaan vähintään kymmenen päivää ennen kokousta. Puheenjohtajan on ilmoitettava tällaisesta pyynnöstä välittömästi muille neuvoa-antavan komitean jäsenille ja varajäsenille.

3. Kokouksen aikana jäsenet voivat esittää jonkin asian sisällyttämistä seuraavan kokouksen esityslistalle. Seuraavan kokouksen alussa neuvoa-antava komitea päättää ehdotetun asian ottamisesta esityslistalle.

4 artikla

Kokouksiin osallistuminen

Neuvoa-antavan komitean kokouksiin voivat osallistua puheenjohtajan ja asetuksen (EY) N:o 883/2004 75 artiklan 1 kohdan ensimmäisen alakohdan mukaisesti nimettyjen jäsenten lisäksi seuraavat henkilöt:

a) asetuksen (EY) N:o 883/2004 75 artiklan 1 kohdan toisen alakohdan mukaisesti nimetyt varajäsenet;

b) puheenjohtajan nimeämät Euroopan komission henkilöstön jäsenet;

c) muut sosiaaliturvajärjestelmien yhteensovittamisen alalla toimivat asiantuntijat, jotka puheenjohtaja on kutsunut avustamaan neuvoa-antavaa komiteaa, mukaan luettuna eurooppalaisten työmarkkinaosapuolten järjestöjen koordinoijat.

5 artikla

Asioiden käsittely kokouksessa

1. Kokouksen päätösvaltaisuus edellyttää jäsenten tai heitä asianmukaisesti edustavien varajäsenten enemmistön läsnäoloa, ottaen huomioon 7 artikla.

2. Neuvoa-antavan komitean kokoukset eivät ole julkisia. Euroopan unionin toiminnasta tehdyn sopimuksen 15 artiklasta ja kyseisen artiklan perusteella säädetyistä säännöksistä poiketen neuvoa-antavan komitean asioiden käsittely ja asiakirjat ovat luottamuksellisia.

6 artikla

Vaadittu enemmistö, lausuntojen ja ehdotusten hyväksyminen sekä kirjallinen menettely

1. Tämän työjärjestyksen 11 artiklasta ja tämän artiklan 3 kohdan kolmannesta alakohdasta poiketen neuvoa-antava komitea tekee päätökset asianmukaisesti annettujen äänten ehdottomalla enemmistöllä. Tyhjät äänestysliput ja äänestyksestä pidättymiset lasketaan asianmukaisesti annetuiksi ääniksi. Puheenjohtaja ei osallistu äänestykseen.

2. Asetuksen (EY) N:o 883/2004 75 artiklan 2 kohdan b alakohdassa tarkoitetut lausunnot ja ehdotukset esitetään yleensä neuvoa-antavan komitean kokouksessa.

Niissä on annettava perustelut.

Jokaisessa komitean antamassa lausunnossa ja ehdotuksessa esitetään äänten jakautuminen. Lausuntoon tai ehdotukseen liitetään kirjallinen maininta vähemmistön kannoista, jos vähemmistö niin pyytää.

Lausunnot ja ehdotukset toimitetaan Euroopan komissiolle, sosiaaliturvajärjestelmien yhteensovittamista käsittelevälle hallintotoimikunnalle sekä neuvoa-antavan komitean jäsenille ja varajäsenille.

3. Neuvoa-antava komitea voi hyväksyä lausunnon tai ehdotuksen taikka muut päätökset kirjallisessa menettelyssä, jos tällaisesta menettelystä sovittiin neuvoa-antavan komitean aiemmassa kokouksessa.

Puheenjohtaja toimittaa hyväksyttävän tekstin neuvoa-antavan komitean jäsenille. Jäsenille annetaan vähintään kymmenen työpäivän määräaika, jonka kuluessa heillä on mahdollisuus ilmoittaa hylkäävänsä ehdotetun tekstin tai pidättyvänsä äänestämästä. Asetetussa määräajassa vastaamatta jättäminen katsotaan puoltavaksi ääneksi.

Puheenjohtaja ilmoittaa jäsenille äänestyksen tuloksesta määräajan umpeuduttua. Neuvoa-antavan komitean ehdottoman enemmistön puoltavat äänet saanut lausunto tai ehdotus katsotaan hyväksytyksi sen ajanjakson viimeisenä päivänä, jonka kuluessa jäseniä pyydettiin antamaan vastauksensa.

7 artikla

Jäsenen korvaaminen muulla henkilöllä kuin hänen varajäsenellään

1. Jäsen, joka ei pysty osallistumaan kokoukseen eikä saa tilalleen omaa varajäsentään, voi valtuuttaa kenet tahansa saman ryhmän jäsenen tai varajäsenen äänestämään puolestaan. Jäsenen on tiedotettava asiasta puheenjohtajalle kirjallisesti ennen kokousta.

2. Jäsenelle tai varajäsenelle voidaan antaa vain yksi valtuutus.

3. Valtuutukset ovat voimassa vain siinä kokouksessa, jota varten ne on annettu.

8 artikla

Kokousten pöytäkirjat

1. Jokaisesta kokouksesta pidetään pöytäkirjaa.

2. Pöytäkirja sisältää:

a) luettelon paikalla olleista henkilöistä;

b) selonteon asioiden käsittelystä.

3. Neuvoa-antava komitea hyväksyy pöytäkirjan.

4. Pöytäkirjan hyväksymistä esitetään neuvoa-antavalle komitealle ainoastaan, jos luonnos on lähetetty jäsenille ja varajäsenille vähintään 15 päivää ennen suunniteltua kokouspäivää. Jos tätä asiakirjaa ei ole lähetetty ajoissa, hyväksyminen lykätään komitean seuraavaan kokoukseen.

5. Pöytäkirjaluonnoksen muutosehdotukset on toimitettava kirjallisesti viimeistään sen kokouksen alkaessa, jossa pöytäkirja on tarkoitus hyväksyä.

9 artikla

Työryhmät

1. Komitea voi perustaa työryhmiä erityisiä tehtäviä varten. Komitea voi harkintansa mukaan lopettaa tällaiset työryhmät.

2. Työryhmien jäsenet nimeää neuvoa-antava komitea.

Valitessaan ammattiliittojen ja työnantajien järjestöjen edustajia neuvoa-antava komitea pyrkii varmistamaan, että asiaan liittyvien alojen edustus otetaan työryhmässä tasavertaisesti huomioon.

3. Työryhmien puheenjohtajana toimii neuvoa-antavan komitean puheenjohtaja tai hänen nimeämänsä henkilö.

4. Työryhmän puheenjohtaja voi joko omasta tai yhden tai useamman työryhmän jäsenen aloitteesta pyytää asiantuntijoita osallistumaan työryhmän kokouksiin.

5. Työryhmän kokouksissa tarvittavat asiakirjat lähetetään kaikille neuvoa-antavan komitean jäsenille ja varajäsenille.

10 artikla

Sihteeristö

1. Sihteeristö vastaa neuvoa-antavan komitean ja työryhmien työn organisoinnista puheenjohtajan valvonnassa ja avustaa lausuntojen ja ehdotusten valmistelussa.

2. Neuvoa-antavalle komitealle, työryhmille ja sihteeristölle osoitettu kirjeenvaihto lähetetään Euroopan komission työllisyys-, sosiaali- ja tasa-arvoasioiden pääosaston sosiaaliturvajärjestelmien yhteensovittamista käsittelevän neuvoa-antavan komitean sihteeristössä tätä tarkoitusta varten luotuun sähköpostiosoitteeseen (empl-ss-advisory-committee@ec.europa.eu).

11 artikla

Voimaantulo ja tarkistaminen

1. Työjärjestys tulee voimaan sinä päivänä, kun se hyväksytään neuvoa-antavan komitean jäsenten äänten ehdottomalla enemmistöllä.

Se julkaistaan Euroopan unionin virallisessa lehdessä.

2. Neuvoa-antava komitea päättää työjärjestyksensä tarkistamisesta jäsenten äänten ehdottomalla enemmistöllä.

Tehty Brysselissä 22 päivänä lokakuuta 2010. Neuvoa-antavan komitean puheenjohtaja Jackie MORIN

(1) EUVL L 200, 7.6.2004, s. 1.

(2) EUVL L 284, 30.10.2009, s. 1.